**Ονοματεπώνυμο φοιτητή: Ευθύμιος Κουφογιάννης, ΑΕΜ: 0712175**

**ΠΡΟΓΡΑΜΜΑ ΑΓΩΓΗΣ ΥΓΕΙΑΣ: «Σχολικός εκφοβισμός: αίτια, συνέπειες, τρόποι αντιμετώπισης»**

Ο όρος «σχολικός εκφοβισμός» είναι μια κατάσταση στην οποία ασκείται εσκεμμένη, απρόκλητη, συστηματική και επαναλαμβανόμενη βία και επιθετική συμπεριφορά με σκοπό την επιβολή, την καταδυνάστευση και πρόκληση σωματικού και ψυχικού πόνου σε μαθητές. Μπορεί να πάρει λεκτική, ηλεκτρονική, σωματική, σεξουαλική και ψυχολογική μορφή. Είναι ένα φαινόμενο νεανικής παραβατικότητας, που εμφανίζεται σε πολλές χώρες του κόσμου και στην Ελλάδα.

Το πρόγραμμα έχει **ως σκοπό** την ενημέρωση και την ευαισθητοποίηση των μαθητών στο θέμα του σχολικού εκφοβισμού. Με το πρόγραμμα Αγωγής Υγείας, ενισχύουμε την αυτοπεποίθηση του πιο αδύνατου, ενισχύουμε την αποδοχή της διαφορετικότητας, την ανταλλαγή και την αποδοχή των διαφορετικών σκέψεων και επιθυμιών, μαθαίνουμε στους έφηβους πώς να διαχειρίζονται το θυμό τους, πώς να αντιστέκονται στην πίεση που τους ασκούν οι συνομήλικοι προκειμένου να συμμετέχουν σε μια πράξη βίας ή εκφοβισμού.

**Στόχοι**

Οι στόχοι είναι να υπάρξει στους μαθητές:

* Να κατανοήσουν το φαινόμενο του εκφοβισμού και της βίας στο σχολείο.
* Να εκφράσουν τα συναισθήματά τους.
* Να ενισχυθούν η ενσυναίσθηση και η αλληλεγγύη των μαθητών.
* Να σκεφτούν ποια είναι τα χαρακτηριστικά του θύτη, του θύματος και του παρατηρητή.
* Να γίνουν κατανοητές από τους οι επιπτώσεις του εκφοβισμού και της βίας στο σχολείο για όλους τους εμπλεκόμενους.
* Να αναγνωριστούν οι συμπεριφορές και τα συμπτώματα που μπορεί να οφείλονται στο φαινόμενο.
* Να υπάρξει βιωματική διαδικασία ευαισθητοποίησης σε σχέση με τη σημασία και τους τρόπους αντιμετώπισης του εκφοβισμού και της βίας, σε ατομικό και σε ομαδικό επίπεδο.

Το πρόγραμμα θα εφαρμοστεί στους μαθητές της α’ τάξης ενός τυπικού γυμνασίου που παρέχει γενική παιδεία.

**Τεκμηρίωση:** Διεθνείς έρευνες έχουν καταδείξει ότι περίπου το 15% των μαθητών έχουν βιώσει συμπεριφορές εκφοβισμού και βίας στο σχολείο από συμμαθητές τους. Αναφορικά με την ελληνική πραγματικότητα, έρευνες έχουν δείξει ότι το πρόβλημα αυτό εμφανίζεται συστηματικά σε 1 στα 10 παιδιά. Ο εκφοβισμός και η βία στο σχολείο μεταξύ μαθητών αποτελεί μορφή επιθετικής συμπεριφοράς με σοβαρές επιπτώσεις για την ψυχοσυναισθηματική ανάπτυξη του παιδιού και τη διαδικασία της μάθησης. Μπορεί να πάρει διάφορες μορφές, άμεσες ή έμμεσες, όπως η σωματική βία, ο αποκλεισμός από την ομάδα και η διάδοση φημών (κοινωνικός εκφοβισμός), οι απειλές (λεκτικός εκφοβισμός), καθώς και η σεξουαλική παρενόχληση.

Το πρόγραμμα εφαρμόζεται στους συγκεκριμένους μαθητές γιατί στο σχολείο αυτό τα τελευταία χρόνια έχει δημιουργηθεί μία άσχημη παράδοση με κρούσματα εκφοβισμού και βίας από «ισχυρούς» μαθητές εναντίον «αδύναμων» μαθητών με αποτέλεσμα να υπάρξει αναστάτωση στη ζωή της σχολικής κοινότητας (αποβολές, πειθαρχικές κυρώσεις, ένταση μεταξύ διδασκόντων εκπαιδευτικών αλλά και μεταξύ γονέων).

**Προσδοκώμενα αποτελέσματα**

* Οι νεοεισερχόμενοι μαθητές σ’ αυτό το σχολείο πρέπει από την αρχή να είναι προετοιμασμένοι για την αντιμετώπιση αυτού του δυσάρεστου φαινομένου.
* Διάχυση των μηνυμάτων του προγράμματος από τους μαθητές που συμμετείχαν σε όλο το σχολείο.
* Μείωση του σχολικού εκφοβισμού και των συνεπειών του την επόμενη τριετία.
* Ενδυνάμωση της συλλογικότητας των μαθητών και της σχολικής κοινότητας.

**1ο μάθημα**

**Α. ΣΤΟΧΟΙ**

Οι μαθητές:

1. Να κατανοήσουν το φαινόμενο του εκφοβισμού και της βίας στο σχολείο.

2. Να μιλήσουν με αφορμή ένα κείμενο για τις καταστάσεις και τα πρόσωπα της ιστορίας και να εκφράσουν τα συναισθήματά τους.

3. Να ενισχυθεί το κλίμα εμπιστοσύνης μεταξύ των μαθητών για την επίτευξη του προγράμματος.

**Β. ΜΕΘΟΔΟΣ**

1. Συζήτηση.

2. Δραστηριότητα γνωριμίας.

3. Ανάγνωση κειμένου

**Γ. ΥΛΙΚΑ – ΜΕΣΑ**

1. Κόλλες Α4

2. Απόκομμα εφημερίδας.

3. Υπολογιστής - διαδίκτυο - βιντεοπροβολέας.

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Ο εκπαιδευτικός, αφού οι μαθητές αυτοπαρουσιαστούν, αρχίζει μια εισαγωγική συζήτηση με τους μαθητές για τον εκφοβισμό και τη βία στο σχολείο, στη συνέχεια τους ζητά να αναφέρουν παραδείγματα και στο τέλος να εκφράσουν τις απόψεις τους για το φαινόμενο. Αφορμή για τη συζήτηση αυτή μπορεί να αποτελέσει ένα απόκομμα ή μια φωτογραφία από εφημερίδα ή μια είδηση στα ΜΜΕ. Με τη συζήτηση οι μαθητές θα διευκολυνθούν να κατανοήσουν τι είναι ο εκφοβισμός και η βία στο σχολείο, τι σημαίνει «θυματοποίηση», γιατί αποτελεί πρόβλημα. Ο εκπαιδευτικός με τις ανάλογες ερωτήσεις θα εκμαιεύσει τις ανάλογες απαντήσεις από τους μαθητές.

**2ο μάθημα (αναλυτικό)**

Κύριος στόχος του 2ου μαθήματος είναι να μιλήσουν οι μαθητές για τους ρόλους που υιοθετούν όταν παρευρίσκονται σε περιστατικά εκφοβισμού και βίας στο σχολείο και να ενισχυθούν η ενσυναίσθηση και η αλληλεγγύη μεταξύ των μελών της ομάδας.

Ως μέσα υλοποίησης του παραπάνω στόχου θα χρησιμοποιηθούν η δραματοποίηση και το παίξιμο ρόλων ώστε οι μαθητές να βιώσουν, μέσω των εναλλακτικών ρόλων, καταστάσεις και επεισόδια εκφοβισμού και βίας στο σχολείο, να εστιάσουν στα συναισθήματα και στα εσωτερικά κίνητρα κάποιου άλλου σε διάφορες καταστάσεις και να μιλήσουν για το πώς νιώθουν. Να προωθηθεί η ιδέα ότι όλοι οι άνθρωποι νιώθουν ανάλογα σε παρόμοιες καταστάσεις χωρίς να διαφέρουν πολύ, ότι έχουν ομοιότητες και δεν είναι διαφορετικοί σε αυτά που αισθάνονται. Με τον τρόπο αυτό καλλιεργούνται η ενσυναίσθηση και η αλληλεγγύη. Δηλαδή μαθαίνουν οι μαθητές να μπαίνουν στη θέση του άλλου.

Ο εκπαιδευτικός στην εισαγωγή του θα τονίσει ότι η ενσυναίσθηση είναι η δυνατότητα να αναγνωρίσουμε ή να καταλάβουμε τη θέση, το συναίσθημα ή την κατάσταση κάποιου άλλου. Αυτό δε συνεπάγεται οίκτο ή συναισθήματα αρνητικά. Συνεπάγεται όμως μια διαδικασία κατά την οποία ο άνθρωπος που νιώθει ενσυναίσθηση έχει τη δυνατότητα να μπαίνει στη θέση του άλλου και αυτό τον κάνει να είναι πιο ευαίσθητος και πιο ανεκτικός σε κάποια θέματα. Όλοι οι άνθρωποι δεν έχουν τον ίδιο βαθμό ενσυναισθητικής ικανότητας. Σε αυτό παίζουν ρόλο πολλοί παράγοντες, όπως η ηλικία, οι εμπειρίες ζωής κ.ά.

Τα παιδιά που έχουν επαρκώς αναπτύξει την ικανότητα να συμμερίζονται και να νιώθουν τα συναισθήματα των άλλων, σπανίως ασκούν βία και εκφοβίζουν άλλα παιδιά. Δηλαδή η ενσυναίσθηση αποτελεί έναν ιδιαίτερα σημαντικό παράγοντα ελέγχου της επιθετικότητας. Από αυτή την άποψη, η ενίσχυση της ενσυναίσθησης των παιδιών αναμένεται να είναι ισχυρός αποτρεπτικός παράγοντας του εκφοβισμού και της βίας στο σχολείο.

**Α. ΣΤΟΧΟΙ**

1. Να δοθεί η δυνατότητα στους μαθητές να μιλήσουν για τα συναισθήματά τους όταν είναι παρόντες σε περιστατικά εκφοβισμού και βίας στο σχολείο.

2. Να ενισχυθούν η ενσυναίσθηση και η αλληλεγγύη των μαθητών.

**Β. ΜΕΘΟΔΟΣ**

Δραματοποίηση μιας ιστορίας

**Γ. ΥΛΙΚΑ – ΜΕΣΑ**

1. Φωτοαντίγραφο της ιστορίας.

2. Σακουλάκι.

3. Χαρτάκια με ρόλους.

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Ο εκπαιδευτικός κάνει μια εισαγωγή για την ενσυναίσθηση σύμφωνα με όσα προαναφέρθηκαν και στη συνέχεια οι μαθητές συζητούν για τους στόχους και για το τι ακριβώς θα ακολουθήσει, δηλαδή η δραματοποίηση της ιστορίας και η συζήτηση έπειτα. Τέλος, υπολογίζουν και τους χρόνους που θα χρειαστούν για κάθε δραστηριότητα (10 λεπτά).

Για να πραγματοποιήσουμε τη δραστηριότητα της δραματοποίησης, πρέπει πρώτα να αποσαφηνίσουμε: τον τόπο (σε ποιο χώρο αναπτύσσεται η δραματοποίηση), το προκείμενο (τι έχει προηγηθεί της κατάστασης που διερευνούμε σύμφωνα με το κείμενο της ιστορίας), το πρόβλημα (σε τι θα επικεντρωθεί η δραστηριότητα) και, τέλος, τους ρόλους.

Οι μαθητές αναλαμβάνουν ρόλους με κλήρωση, από το σακουλάκι με τα χαρτάκια, και ζωντανεύουν με λόγο και κίνηση μια ιστορία. Στο τέλος οι μαθητές μιλούν για τους ρόλους τους, σχολιάζουν τη συμπεριφορά τους, μιλούν για συναισθήματα που βίωσαν και δέχονται τα σχόλια των συμμαθητών τους.

Στόχος είναι να βιώσουν, να κατανοήσουν την κατάσταση που περιγράφεται στο σενάριο, δηλαδή επεισόδια εκφοβισμού και βίας στο σχολείο. Τα μέλη της ομάδας έχουν τη δυνατότητα να «εμβυθιστούν» στους ρόλους

τους, προσπαθώντας να συναισθανθούν και να κατανοήσουν περίπου πώς μπορεί να νιώθει ο χαρακτήρας που υποδύονται. Με το παίξιμο διαφορετικών ρόλων, τον πειραματισμό σε εναλλακτικές συμπεριφορές αναπτύσσεται η επικοινωνία μεταξύ τους, ευνοείται η αλλαγή των στάσεων και ενισχύονται και καλλιεργούνται η ενσυναίσθηση και η αλληλεγγύη.

Στο τέλος οι μαθητές μιλούν για τους ρόλους τους, σχολιάζουν τη συμπεριφορά τους, μιλούν για συναισθήματα που βίωσαν και δέχονται τα σχόλια των συμμαθητών τους (30 λεπτά).

Το μάθημα κλείνει με ομαδική συζήτηση. Ζητάμε από τα παιδιά να την αξιολογήσουν. Ρωτάμε τα παιδιά: «Tι σας άρεσε περισσότερο από αυτά που κάναμε σήμερα, τι δε σας άρεσε ή τι σας δυσκόλεψε, πώς θα χαρακτηρίζατε τη σημερινή μας δουλειά;» Ο εκπαιδευτικός εκφράζει και αυτός τη δική του άποψη, σκέψη, συναίσθημα (5 λεπτά).

**3ο μάθημα**

**A. ΣΤΟΧΟΙ**

1. Να κατανοήσουν οι μαθητές το φαινόμενο του εκφοβισμού και της βίας στο σχολείο, γνωρίζοντας τους ρόλους των εμπλεκομένων.

2. Να σκεφτούν οι μαθητές ποια είναι τα χαρακτηριστικά του θύτη, του θύματος και του παρατηρητή.

3. Να σκεφτούν οι μαθητές γύρω από το ρόλο των παρατηρητών στο φαινόμενο αυτό.

**B. ΜΕΘΟΔΟΣ**

Συζήτηση, καταγραφή, ανακοίνωση.

**Γ. ΥΛΙΚΑ – ΜΕΣΑ**

1. Κόλλες Α4.

2. Πίνακας

3. Μαρκαδόροι.

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Ο καθένας μόνος του γράφει σε ένα χαρτί ποια πιστεύει ότι είναι τα χαρακτηριστικά του θύτη, του θύματος καιτου παρατηρητή (μια λίστα για τον καθένα ξεχωριστά, με μερικά χαρακτηριστικά – π.χ., δυνατός, βίαιος, συναισθηματικός). Στη συνέχεια ο εκπαιδευτικόςή κάποιο από τα παιδιά συγκεντρώνειόλα τα χαρακτηριστικά καταγράφοντάς τα στον πίνακα. Είναι σημαντικόνα ενθαρρυνθούν να μιλήσουν όλα ταπαιδιά, έτσι ώστε όλη η τάξη να λάβειμέρος σε αυτή τη διερεύνηση των χαρακτηριστικών.

**4ο μάθημα**

**A. ΣΤΟΧΟΙ**

1. Να γίνουν κατανοητές από τους μαθητές οι επιπτώσεις του εκφοβισμού και της βίας στο σχολείο για όλους τους εμπλεκόμενους.

2. Να αναγνωριστούν οι συμπεριφορές και τα συμπτώματα που μπορεί να οφείλονται στο φαινόμενο αυτό.

**B. ΜΕΘΟΔΟΣ**

Συζήτηση περιστατικών εκφοβισμού, παρακολούθηση ολιγόλεπτων ταινιών σχετικών με το θέμα και εμπλοκή σε παιχνίδια.

**Γ. ΥΛΙΚΑ – ΜΕΣΑ**

1. Κόλλες Α4.

2. Mολύβια και μαρκαδόροι.

3. Πίνακας

4. Υπολογιστής και διαδίκτυο.

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Ο εκπαιδευτικός ζητά από τους μαθητές να σκεφτούν μια μικρή ιστορία που να έχει σχέση με τον εκφοβισμό και να την παρουσιάσουν. Θα μπορούσε να είναι κάτι που έχει συμβεί στα ίδια τα παιδιά ή σε κάποιο φίλο τους. Θα μπορούσε να είναι κάτι που διάβασαν ή είδαν στην τηλεόραση. Σ’ αυτό το σημείο μπορεί να τους βοηθήσει με την προβολή μικρών ταινιών στο διαδίκτυο. Όσα παιδιά επιθυμούν, παρουσιάζουν την ιστορία προφορικά και τους ζητάμε να θυμηθούν, να σκεφτούν, να φανταστούν πώς μπορεί να ένιωσαν ο θύτης, το θύμα και οι παρατηρητές (εάν υπάρχουν) στην ιστορία, καθώς και με ποιον τρόπο μπορεί να επηρεάστηκε η συμπεριφορά τους. Μας ενδιαφέρουν οι επιπτώσεις του εκφοβισμού και ο τρόπος που επηρεάζει κάθε παιδί. Είναι σημαντικό το κάθε παιδί να προσπαθήσει να μιλήσει γι’ αυτά τα συναισθήματα και τον τρόπο που επηρεάζεται από τις εκφοβιστικές συμπεριφορές. Είναι σημαντικό για τα παιδιά να ανακαλύψουν και να κατανοήσουν ότι οι επιπτώσεις του εκφοβισμού και της βίας στο σχολείο μπορεί να έχουν πολλά επίπεδα και ότι μπορεί να είναι βραχυπρόθεσμες αλλά και μακροχρόνιες.

**5ο μάθημα**

**Α. ΣΤΟΧΟΙ**

1. Να ευαισθητοποιηθούν και να κινητοποιηθούν οι μαθητές τόσο σε επίπεδο συναισθηματικό, όσο και σε επίπεδο συμπεριφοράς σε σχέση με περιστατικά εκφοβισμού και βίας στο σχολείο.

2. Να προταθούν από τους μαθητές αποτελεσματικοί τρόποι αντιμετώπισης του προβλήματος.

3. Να συζητηθεί ο ρόλος των συμμαθητών, των δασκάλων και των γονέων σε περιστατικά εκφοβισμού και βίας.

4. Να δοθεί έμφαση στο ότι η κοινοποίηση τέτοιων περιστατικών εκ μέρους των μαθητών δεν αποτελεί «κάρφωμα».

**Β. ΜΕΘΟΔΟΣ**

1. Βιωματική διαδικασία ευαισθητοποίησης σε σχέση με τη σημασία και τους τρόπους αντιμετώπισης του εκφοβισμού και της βίας, σε ατομικό και σε ομαδικό επίπεδο.

2. Εμπλουτισμός της ταυτότητας των παιδιών μέσω της προβολής υγιών προτύπων με στόχο την αποτελεσματικότερη αντιμετώπιση του εκφοβισμού και της βίας στο σχολείο.

3. Ενεργητική διαλεκτική διαδικασία σε σχέση με την αποτελεσματική αντιμετώπιση του προβλήματος.

**Γ. ΥΛΙΚΑ – ΜΕΣΑ**

1. Υπολογιστής με πρόσβαση στο διαδίκτυο.

2. Εφημερίδες.

3. Κόλλες Α4

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Ο εκπαιδευτικός ζητά από τους μαθητές να προτείνουν τρόπους αντιμετώπισης του εκφοβισμού στην υποθετική περίπτωση που το κάθε παιδί ήταν διευθυντής του σχολείου για μία μέρα. Οι μαθητές θα γράψουν τις προτάσεις τους σε ένα φύλλο χαρτί και στη συνέχεια, αφού ολοκληρωθεί η παραπάνω διαδικασία από όλους τους μαθητές, το κάθε παιδί θα διαβάσει τις δικές τους ιδέες και ο εκπαιδευτικός θα τις μεταφέρει στον πίνακα. Ακολουθεί συζήτηση και ανταλλαγή απόψεων μεταξύ των μαθητών, στην οποία ο εκπαιδευτικός έχει το συντονιστικό ρόλο, χωρίς όμως να περιορίζει την αυτενέργεια των μαθητών.

Το σύνολο των προτάσεων που θα προκύψουν είναι χρήσιμο να δοθούν από τους μαθητές με τη μορφή φυλλαδίων στο συμβούλιο των καθηγητών, στο σύλλογο γονέων και κηδεμόνων, σε μαθητές άλλων τάξεων.

**6ο μάθημα**

**Α. ΣΤΟΧΟΙ**

1. Να συζητηθεί σε μεγαλύτερο βάθος ο ρόλος των παρατηρητών-συμμαθητών σε περιστατικά εκφοβισμού.

2. Να καλλιεργηθεί με ενεργητικό βιωματικό τρόπο ο ουσιαστικός ρόλος που μπορεί να έχει η ομάδα των μαθητών ως φορέας πρωτογενούς και δευτερογενούς πρόληψης για την αποτελεσματική αντιμετώπιση του φαινομένου του εκφοβισμού.

3. Να ενδυναμωθεί η ομαδική λειτουργία της τάξης.

**Β. ΜΕΘΟΔΟΣ**

1. Παρατήρηση και κινητοποίηση σε σχέση με το ρόλο των μαθητών-παρατηρητών και της σημασίας των υποστηρικτικών δικτύων για την αντιμετώπιση του εκφοβισμού.

2. Παιχνίδια για την ανάπτυξη της συνεργασίας, του υποστηρικτικού κλίματος και της ενεργητικής συμμετοχής

των μαθητών σε συλλογικές δραστηριότητες.

**Γ. ΥΛΙΚΑ – ΜΕΣΑ**

1. Υπολογιστής με πρόσβαση στο διαδίκτυο.

2. Βίντεο Anti-bullying PSA The Price of Silence

3. Εφημερίδες.

4. CD player και χαλαρωτική μουσική.

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Αρχικά, ο εκπαιδευτικός προβάλλει το δίλεπτο βίντεο «Anti-bullying PSA The Price of Silence». Το συγκεκριμένο βίντεο αναδεικνύει ξεκάθαρα τον ρόλο των παρατηρητών στα περιστατικά του εκφοβισμού. Οι μαθητές καλούνται να σκεφτούν το περιστατικό του βίντεο και να υποδείξουν τις ομαδικές συμπεριφορές που ευνοούν τον εκφοβισμό και τη βία στο σχολείο, αλλά και εκείνες που διευκολύνουν την αντιμετώπισή του.

Στη συνέχεια, ο εκπαιδευτικός δίνει οδηγίες για το πώς οι μαθητές θα παίξουν ένα παιχνίδι: «Θέλω να σχηματίσετε έναν κύκλο, να κλείσετε τα μάτια σας και να αρχίσετε να λέτε φωναχτά τις σκέψεις σας γύρω από τη σημερινή ή τις προηγούμενες συναντήσεις. Πριν ξεκινήσουμε το καινούργιο παιχνίδι, θέλω να δώσετε ιδιαίτερη προσοχή στο ότι κάθε φορά θα μιλάει ένας από εσάς και όχι όλοι μαζί, και ότι ο επόμενος θα ξεκινάει μόνο όταν ολοκληρώνει αυτό που έχει να πει ο προηγούμενος, γιατί μόνο με αυτό τον τρόπο θα μπορέσουν να ακουστούν όλοι. Στόχος του παιχνιδιού είναι να μπορέσουν να ακουστούν οι σκέψεις όλων των μελών της ομάδας, και για να γίνει αυτό θα πρέπει να ακούγεται κάθε φορά μόνο μία φωνή χωρίς διακοπές ή παρεμβολές».

Μόλις μιλήσουν όλοι οι μαθητές, το παιχνίδι ολοκληρώνεται. Ο εκπαιδευτικός λέει στα παιδιά να ξαναπιάσουν το χέρι του διπλανού τους, να ανοίξουν τα μάτια τους και να κοιταχτούν για λίγο μεταξύ τους.

**ΑΞΙΟΛΟΓΗΣΗ ΤΟΥ ΠΡΟΓΡΑΜΜΑΤΟΣ**

**Α. ΣΤΟΧΟΙ**

Δίνεται η δυνατότητα στους μαθητές:

1. Να σκεφτούν και να συζητήσουν οι συμμετέχοντες για την εμπειρία τους στο πρόγραμμα.

2. Να αξιολογήσουν το πρόγραμμα.

3. Να εκτιμήσουν τη συμμετοχή τους στα Εργαστήρια.

4. Να μιλήσουν για τα συναισθήματά τους σε όλη την πορεία του προγράμματος.

5. Να αναγνωρίσουν τα συναισθήματά τους για κάτι που τελειώνει.

**Β. ΜΕΘΟΔΟΣ**

Συνέντευξη.

**Γ. ΥΛΙΚΑ – ΜΕΣΑ**

Ερωτηματολόγιο.

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Δίνεται στους μαθητές να συμπληρώσουν ένα ερωτηματολόγιο με τις παρακάτω ερωτήσεις:

• Τι ήταν αυτό που περίμενα από το πρόγραμμα;

• Από αυτά που περίμενα τι πραγματοποιήθηκε;

• Τι μου άρεσε;

• Τι δε μου άρεσε;

• Πώς ένιωσα όλο αυτό τον καιρό;

• Ποιο ήταν το καλύτερο μέρος των Εργαστηρίων;

• Τι θα ήθελα να αλλάξω;

• Ποιες ήταν οι δύσκολες στιγμές στην ομάδα;

• Ποιες ήταν οι ανακουφιστικές στιγμές στην ομάδα;

• Ποια ήταν η κυριότερη συνεισφορά μου;

• Ποιο είναι το πιο χρήσιμο πράγμα που έμαθα;

• Πώς θα αξιοποιήσω τα όσα έμαθα;

• Πώς νιώθω τώρα που τελείωσε το πρόγραμμα;

Επίσης, με δεκαβάθμια κλίμακα μπορούν οι μαθητές να εκφράσουν την άποψή τους. Π.χ. στο ερώτημα «πως θα χαρακτηρίζατε το πρόγραμμα που παρακολουθήσατε;» οι απαντήσεις θα ήταν: «πολύ ευχάριστο……πολύ δυσάρεστο», «πολύ αδιάφορο…..πολύ ενδιαφέρον», πολύ χρήσιμο…πολύ άχρηστο», «πολύ βαρετό….πολύ διασκεδαστικό», «πολύ απωθητικό…πολύ ελκυστικό», «πολύ καλό….πολύ κακό».